Kilder: EU nærmer seg avtale om mer militær støtte til Ukraina – USA vil gi våpen verdt 300 millioner dollar
Ukraina er lovet nye våpenleveranser fra USA. Det ventes også en ny, stor pakke fra EU. EU-landene ventes snart å bli enige om fem milliarder euro med militær støtte til Ukraina. Det skjer etter månedsvis med tautrekking, skriver Financial Times. Samtidig skal USA forsyne Ukraina med våpen for ytterligere 300 millioner dollar. Våpen og lån til Ukraina Avisen siterer tirsdag fire ikke navngitte tjenestepersoner som er orientert om diskusjonene i EU. Avtalen må formelt godkjennes på et møte blant medlemslandene onsdag. Det dreier seg ifølge kildene om å skyte inn rundt 5 milliarder euro i European Peace Facility (EPF).  Dette tilsvarer rundt 57 milliarder kroner. Fondet brukes til å tilbakebetale midler til EU-land som gir militærhjelp til EUs partnere, blant dem Ukraina.  EPF har spilt en avgjørende rolle i den europeiske militærhjelpen til Ukraina etter Russlands invasjon i 2022, men har siden blitt tappet, skriver FT. I begynnelsen av februar vedtok EU-landene en hjelpepakke til Ukraina verdt 50 milliarder euro. Det innebar 17 milliarder euro i bistand og 33 milliarder euro i lån over fire år. Ungarsk motstand gjorde at det tok lang tid å få denne på plass. Første siden desember USAs leveranser av våpen for over 300 millioner dollar kommer selv om de mangler midler til å etterfylle egne lagre. Det melder nyhetsbyrået AP tirsdag. Summen tilsvarer 3,2 milliarder kroner. Det er første gang USA kunngjør militær støtte til Ukraina siden desember. Den nye leveransen blir kunngjort etter at Pentagon fant noen kostnadsbesparelser i sine kontrakter, ifølge AP. En annen hjelpepakke blir fremdeles blokkert av republikanerne i Representantenes hus. Den pakken innebærer 60 milliarder dollar i støtte til Ukraina. Mye av dette er våpen som produseres og kjøpes i USA. – Lite tid på oss Ukraina er nå i ferd med å gå tom for ammunisjon. Det sa William Burns, sjef for USAs etterretningsorgan CIA, mandag. – Vi har lite tid på oss til å hjelpe dem, sa han. – Det ville være en enorm og historisk feil hvis den amerikanske kongressen ikke godkjenner mer militær bistand til Ukraina, sa han. Burns la til at med kongressens godkjenning av mer amerikansk militærhjelp, vil Ukraina kunne ta tilbake det offensive initiativet innen begynnelsen av 2025.
USA og EU lover mer våpenhjelp til Ukraina.  EU-landene planlegger fem milliarder euro i militær støtte, mens USA vil levere våpen for 300 millioner dollar. Ukraina står i fare for å gå tom for ammunisjon, og behovet for hjelp er presserende.